KOMMISSIONENS FORORDNING (EF) Nr. 623/98 af 19. marts 1998 om ændring af forordning (EF) nr. 577/97 om visse gennemførelsesbestemmelser til Rådets forordning (EF) nr. 2991/94 om handelsnormer for visse smørbare fedtstoffer og til Rådets forordning (EØF) nr. 1898/87 om beskyttelse af benævnelserne for mælk og mejeriprodukter i forbindelse med afsætning

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 1898/87 af 2. juli 1987 om beskyttelse af benævnelserne for mælk og mejeriprodukter i forbindelse med afsætning (1), senest ændret ved akten vedrørende Østrigs, Finlands og Sveriges tiltrædelse, særlig artikel 4, stk. 2, og

ud fra følgende betragtninger:

I artikel 3 i Kommissionens forordning (EF) nr. 577/97 af 1. april 1997 om visse gennemførelsesbestemmelser til Rådets forordning (EF) nr. 2991/94 om handelsnormer for visse smørbare fedtstoffer og til Rådets forordning (EØF) nr. 1898/87 om beskyttelse af benævnelserne for mælk og mejeriprodukter i forbindelse med afsætning (2), senest ændret ved forordning (EF) nr. 2181/97 (3), etableres der regler for anvendelsen af betegnelsen »smør« for en sammensat vare, jf. artikel 2, stk. 3, i forordning (EØF) nr. 1898/87; det fastsættes, at mælkefedtindholdet for en sammensat vare under betegnelsen »smør« skal udgøre mindst 75 %;

i artikel 4 i forordning (EF) nr. 577/97 angives den procedure, der skal følges for at få tilladelse til at anvende betegnelsen »smør« for en sammensat vare, hvoraf en væsentlig bestanddel er smør, men hvis indhold af mælkefedt af tekniske og/eller organoleptiske grunde ikke opfylder mindstekravet på 75 %;

erfaringen har vist, at det er vanskeligt at anvende denne procedure fra sag til sag på en retfærdig og ensartet måde; der bør anvendes enkle og letforståelige regler for benævnelsen af en sammensat vare, der indeholder smør; reglerne bør tage udviklingen på markedet for sammensatte varer i betragtning;

en generel regel, der tillader anvendelsen af betegnelsen »smør« for en sammensat vare, hvoraf en væsentlig bestanddel er smør, men hvis mindsteindhold af mælkefedt er på under 75 %, men dog på mindst 62 %, kan accepteres, for så vidt det sikres, at betegnelsen ikke indeholder ord, som vildleder forbrugeren;

varer, der består af smør, sukker og en alkoholholdig drikkevare, udgør en veldefineret gruppe af sammensatte varer med særlige kendetegn; med hensyn til disse produkter bør der indføres undtagelsesbestemmelser for anvendelsen af betegnelsen »smør«;

for at sikre, at målene i forordning (EØF) nr. 1898/87 nås til fulde, under hensyn til de store forskelle i indholdet af mælkefedt i de sammensatte varer, for hvilke betegnelsen »smør« vil kunne anvendes, bliver det nødvendigt, at denne anvendelse betinges af, at indholdet af mælkefedt angives på varens etiket;

Forvaltningskomitéen for Mælk og Mejeriprodukter har ikke afgivet udtalelse inden for den af formanden fastsatte frist -

UDSTEDT FØLGENDE FORORDNING:

Artikel 1

I forordning (EF) nr. 577/97 foretages følgende ændringer:

1) Artikel 3 affattes således:

»Artikel 3

1. For en sammensat vare, hvoraf en væsentlig bestanddel efter artikel 2, stk. 3, i forordning (EØF) nr. 1898/87 er smør, må betegnelsen »smør« anvendes, hvis færdigvaren har et mælkefedtindhold på mindst 75 %, og hvis det er fremstillet udelukkende af smør som defineret i punkt A, nr. 1, i bilaget til forordning (EF) nr. 2991/94 plus de tilføjede bestanddele, der er nævnt i betegnelsen.

2. For en sammensat vare med et mælkefedtindhold på under 75 %, men på mindst 62 %, må betegnelsen »smør« anvendes, hvis de øvrige i stk. 1 angivne krav opfyldes, og hvis varebetegnelsen indeholder ordet »smørprodukt«.

3. Uanset stk. 1 og 2 må betegnelsen »smør« anvendes i forbindelse med et eller flere ord, der betegner de i bilag III nævnte varer med et mælkefedtindhold på mindst 34 %.

4. Anvendelse af betegnelsen »smør« ifølge stk. 1, 2 og 3 er betinget af kravet om, at indholdet af mælkefedt og, såfremt de tilføjede bestanddele indeholder fedt, det samlede fedtindhold skal fremgå af varens etiket og emballage.

5. Ordet »smørprodukt« i stk. 2 og angivelserne i stk. 4 skal fremstå på et synligt sted og være letlæselige.«

2) Artikel 4 udgår.

3) Bilaget til denne forordning bliver bilag III.

Artikel 2

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Den anvendes fra den 1. september 1998.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 19. marts 1998.

På Kommissionens vegne

Franz FISCHLER

Medlem af Kommissionen

(1) EFT L 182 af 3. 7. 1987, s. 36.

(2) EFT L 87 af 2. 4. 1997, s. 3.

(3) EFT L 299 af 4. 11. 1997, s. 1.

BILAG

»BILAG III

Varer, der omhandles i artikel 3, stk. 3

>TABELPOSITION>